<classify> WIZARA ya Mifugo na Uvuvi kupitia dawati la sekta binafsi imesema itaendelea na vikao vyenye lengo la kuhakikisha wafugaji nchini wanawezeshwa pembejeo na vifaa kwa ajili ya shughuli zao, kupitia mikopo yenye masharti nafuu. Mratibu wa dawati la sekta binafsi, Stephen Michael aliyasema hayo mwishoni mwa wiki wakati akizungumza katika ofisi za dawati hilo jijini Dodoma, kwenye kikao kilichowahusisha watendaji kutoka katika wizara hiyo, baadhi ya taasisi zilizo chini ya wizara hiyo pamoja na wafugaji wakiongozwa na katibu tawala wa Wilaya ya Kiteto Mkoani Manyara.Kikao hicho kilitokana na ziara ya kikazi ya Naibu Waziri wa Mifugo na Uvuvi, Abdallah Ulega wilayani humo iliyolenga kubaini uwepo wa baadhi ya changamoto za wafugaji kupata pembejeo. Michael alisema vifaa hivyo ni muhimu kupatikana kwa haraka na kwa njia rahisi ili kuwasaidia wafugaji wafuge kisasa. Tunategemea kuwa na vikao vya muda mrefu na mfupi kwa ajili ya kuhakikisha huduma na pembejeo kama matrekta na vifaa vya kukatia na kufungia majani vinapatikana kwa haraka na urahisi, ili wafugaji wengi wanufaike, alisema.Alifafanua kuwa baada ya kikao hicho ambacho kiliwalenga wafugaji hao watatu, ambapo wawili wana maombi ya kupata matrekta kwa njia ya mkopo, amebaini walikuwa wakishindwa kupata matrekta hayo kutokana na masharti yanayowekwa na kampuni zinazouza matrekta ambazo baadhi yao haziwezi kuyamudu. Michael aliongeza kuwa wafugaji hao ambao wanawawakilisha wanachama wa Chama cha Usindikaji Maziwa Kibaya KDC waliopo Halmashauri ya Wilaya ya Kiteto, waliweza kupata muongozo wa namna ya kupata ngombe bora kupitia Taasisi ya Utafiti wa Mifugo nchini TALIRI na Kampuni ya Ranchi ya Taifa NARCO. Kwa upande wake, Katibu Tawala wa Wilaya ya Kiteto Mkoani Manyara, Ndaki Stephano aliiomba Wizara ya Mifugo na Uvuvi kufuatilia dawa za ruzuku zinazotolewa na serikali zikiwemo zinazopelekwa kwenye majosho kote nchini kwa ajili ya kuoshea mifugo. Ulega katika ziara yake wilayani humo, alipata nafasi ya kuzungumza na uongozi wa Halmashauri ya Wilaya ya Kiteto na kuuarifu kuwa serikali ipo katika hatua za kuhakikisha chanjo za magonjwa ya mapafu ya mbuzi na kondoo pamoja na kichaa cha mbwa zinaanza kuzalishwa nchini kuanzia Desemba, mwaka huu.  <topic>: kitaifa 